જીવનની ઘરેડમાંથી બહાર આવવું સહેલું નથી અને ખાસ કરીને ત્યારે જ્યારે એ ઘરેડે તમને સફળતાના શિખરો પર પહોંચાડ્યા હોય. પણ અશ્વિની ભટ્ટ આ બાબતમાં બધાથી અલગ તરી આવતા લેખક છે. અશ્વિની ભટ્ટના પુસ્તકો ‘લજ્જા સન્યાલ’, ‘શૈલજા સાગર’, ‘નીરજા ભાર્ગવ’, ‘ફાંસલો’, ‘અંગાર’ અને ‘કટિબંધ’ ને આપણે ક્રાઈમ થ્રિલરની કક્ષામાં મૂકી શકીએ તો ‘આશકા માંડલ’, ‘ઓથાર’ અને ‘આખેટ’ને હિસ્ટોરીકલ ફિક્શનની કક્ષામાં મૂકી શકાય. ‘કસબ’, ‘કરામત’ અને ‘કમઠાણ’ લઘુનવલ છે અને તેમાંય ‘કમઠાણ’ તો ગુજરાતીમાં ભાગ્યે જ જોવા મળે તેવું હાસ્યરસપ્રધાન પુસ્તક છે. ‘આકાંક્ષા અને આક્રોશ’ એક અલગ જ પ્રકારનું પુસ્તક છે, તો ‘રમણ ભમણ’ નાટક છે. તેમણે કરેલા અનુવાદોમાં પણ વૈવિધ્ય છે. તેમણે ટૂંકી વાર્તાઓ પણ લખી છે. તેમણે એટલું વૈવિધ્ય સભર સર્જન કર્યું છે કે જો આપણને કાલે એવા સમાચાર મળે કે અશ્વિની ભટ્ટે તેમનો ગઝલ સંગ્રહ બહાર પાડ્યો છે તો કોઈને નવાઈ ન લાગવી જોઈએ. ‘પારા જેવા ચંચળ’ અશ્વિની ભટ્ટને એક ઘરેડમાં બાંધી રાખવા મુશ્કેલ છે.